Turinys

# Skaitmeninių parašų taikymas

## Liudijimo gavimas

Liudijimus išduoda liudijimų įstaigos. Tai gali būti valstybinė arba privati įstaiga. Dažniausiai už šią paslaugą imamas mokestis. Yra įstaigų, išduodančių liudijimus nemokamai: pavyzdžiui, atvirasis projektas CAcert, paremtas patikimu „Web of Trust“ (pasitikėjimo tinklo) modeliu ir vis populiarėjantis.

## Liudijimų tvarkymas

Jei naudojate „Linux“, „macOS“ ar „Solaris“ operacinę sistemą, reikės įdiegti naujos versijos „Thunderbird“ arba „Firefox“ programas. „LibreOfficeDev“ naudos šių programų liudijimų saugyklą.

Jei „Thunderbird“ ar „Firefox“ programose esate sukūrę keletą naudotojo profilių, nurodykite tinkamą profilį lange LibreOfficeDev → ParinktysPriemonės → Parinktys → Saugumas → Liudijimo adresas. Arba galima aplinkos kintamojo MOZILLA_CERTIFICATE_FOLDER reikšme nustatyti aplanką, kuriame yra reikiamas profilis.

1. Atverkite naršyklės nuostatų langą, Privatumo ir saugumo skiltyje raskite liudijimų nuostatų grupę ir spustelėkite mygtuką Peržiūrėti liudijimus. Bus atvertas liudijimų tvarkytuvės dialogo langas.

2. Importuokite naująjį pagrindinį liudijimą, tada jį pažymėkite ir atverkite liudijimo pasitikėjimo taisymo langą. Įgalinkite nuostatas, leidžiančias liudijimu patvirtinti svetainių ir el. pašto naudotojų tapatybę. Tik šitaip liudijimą bus galima naudoti dokumentams pasirašyti. Tas pačias parinktis galima įgalinti ir tarpiniams liudijimams, bet tai nėra būtina dokumentų pasirašymui.

3. Parinkę naujojo liudijimo nuostatas, paleiskite „LibreOfficeDev“ iš naujo.

„Windows“ operacinėse sistemose „LibreOfficeDev“ naudoja sistemos liudijimų saugyklą.

Skaitmeninio parašo privatusis raktas paprastai sugeneruojamas ir įrašomas „Windows“ sistemoje parašo išdavimo metu. Kai liudijimą išduodanti įstaiga patikrina, jog kompiuteryje buvo sukurtas privatusis raktas, o taip pat atlikote kitus reikalaujamus tapatybės nustatymo veiksmus, privatųjį raktą atitinkantis viešasis raktas yra pasirašomas liudijimų įstaigos. Jei asmeninis raktas atsisiunčiamas internetu, privatųjį raktą sugeneruoja interneto naršyklė ir toks raktas nesiunčiamas liudijimų įstaigai.

Jei privatųjį raktą gavote kitais būdais arba perkėlėte jį iš kito kompiuterio, „Windows“ kompiuteryje raktą galima įdiegti dukart spustelėjus liudijimo failo piktogramą ir įvedus slaptažodį, jei to prašoma. Priklausomai nuo to, kaip privatusis raktas buvo išduotas, jis gali būti žinomas kitoms šalims (pavyzdžiui, valstybės saugumo tarnyboms).

Kitų asmenų viešieji raktai, naudojami dokumentų skaitmeniniams parašams tikrinti ar dokumentams užšifruoti, paprastai sistemoje saugomi kartu su liudijimų tvarkymo programomis. Kai kuriais atvejais viešųjų raktų liudijimus gali tekti tvarkyti patiems.

Viešųjų ir privačiųjų raktų tvarkymo būdai skiriasi priklausomai nuo naudojamos „Windows“ operacinės sistemos versijos. Daugiau informacijos galima rasti operacinės sistemos žinyne, paieškojus temos apie skaitmeninius parašus.

## Dokumento pasirašymas

1. Pasirinkite Failas → Skaitmeniniai parašai → Skaitmeniniai parašai.

2. Programa paprašys įrašyti dokumentą. Spustelėkite mygtuką Taip, kad įrašytumėte dokumentą.

3. Įrašius dokumentą bus atvertas skaitmeninių parašų dialogo langas. Spustelėkite Pridėti, kad pridėtumėte viešąjį raktą į dokumentą.

4. Liudijimo parinkimo dialogo lange parinkite reikiamą liudijimą ir spustelėkite mygtuką Gerai.

5. Vėl pamatysite skaitmeninių parašų dialogo langą, kuriame, jei reikia, bus galima pridėti daugiau liudijimų. Spustelėkite Gerai, kad pridėtumėte viešąjį raktą į įrašytą failą.

Pasirašyto dokumento būsenos juostoje rodoma piktograma. Dukart ją spustelėjus galima peržiūrėti liudijimą.

Parašo patikros rezultatas rodomas būsenos juostoje ir skaitmeninių parašų dialogo lange. Viename ODF dokumente gali būti keletas dokumentų ir makrokomandų parašų. Jei bent vienas skaitmeninis parašas negalioja, tuomet toks pat rezultatas rodomas ir likusiems dokumento parašams, t. y. jei dokumente yra dešimt galiojančių skaitmeninių parašų ir vienas negaliojantis, visi dokumento parašai laikomi negaliojančiais ir taip rodoma būsenos juostoje bei dialogo lange.

## Dokumento makrokomandų pasirašymas

Paprastai makrokomandos yra dokumento dalis. Jei pasirašote dokumentą, dokumente esančios makrokomandos pasirašomos automatiškai. Vis dėlto, jei norite pasirašyti tik makrokomandas, bet ne visą dokumentą, atlikite šiuos veiksmus:

1. Pasirinkite Priemonės → Makrokomandos → Skaitmeninis parašas.

2. Pritaikykite parašą taip, kaip aprašyta aukščiau dokumentų pasirašymo atveju.

Kai atversite „Basic IDE“ programavimo aplinką, kurioje bus pasirašytų makrokomandų, būsenos juostoje bus rodoma piktograma.
Dukart ją spustelėjus galima peržiūrėti liudijimą.

Susijusios temos

Vikio straipsnis apie skaitmeninius parašus (anglų k.)

Apie skaitmeninius parašus

Paremkite mus!